﻿ DISCURSUL INDIRECT LIBER ÎN TEXTELE DIALECTALE Distincţia genettiană naraţiune/povestire/istorie este pusă sub sem-nul întrebării de către unii cercetători, pentru care povestirea ficţională heterodiegetică (PFH) probează faptul că o povestire se poate nara singură sau, altfel spus, faptul că naratorul s-a dizolvat într-un mod de expresie care este propriu acestei povestiri. Acest fapt se poate demonstra, în PFH, prin schimbarea funcţiei gramaticale a preteritului, funcţie care nu mai este aceea de a desemna trecutul, deoarece personajul fictiv se instituie ca eu-origine ficţională hic et nunc, reducînd la neant semnificaţia imperfectivă a verbelor utilizate în descrierea lui. Astfel, PFH este atemporală, iar una dintre consecinţele detemporalizării ei este utilizarea deviantă a deicticelor temporale. Pe de altă parte, dacă “numai ficţiunea narativă ne oferă un acces direct la subiectivitatea celuilalt” (Genette :143) şi dacă, în PFH, personajele sînt indicate prin pronume de persoana a treia, rezultă că în PFH exprimarea subiectivităţii se face la persoana a treia. Modul narativ prin care este realizat acest lucru este discursul indirect liber. Cel mai elaborat studiu asupra DIL pe care îl avem pînă în prezent îi aparţine lui Ann Banfield. Banfield vede în utilizarea DIL în PFH indiciul unei modalităţi non co-municative a limbajului; pentru ea, cel puţin în acest caz poate fi sus-ţinută existenţa unui discurs fără locutor, a unui discurs format din unspeakable sentences. Banfield defineşte DD, DI şi DIL verificînd pentru fiecare dintre ele posibilitatea apariţiei unor construcţii a căror prezenţă într-un anumit discurs este un indice al subiectivităţii acestuia. Astfel, DD se opune DI, dacă avem în vedere : I. a) posibilitatea topicalizării a diferiţi constituenţi : “Un ignorant el este totuşi”, insistă Maria. *Maria a insistat că un ignorant el este totuşi. b) posibilitatea dislocării la dreapta : “Cît este însă de frumos acest anotimp, primăvara”, exclamă ea. *Ea spuse că este însă foarte frumos acest anotimp, primăvara. II. posibilitatea apariţiei unor construcţii expresive : a) exclamaţii : “Da, aceasta este dragostea”, spuse C. *C. spuse că da, aceasta este dragostea. exclamaţii fără verbe : “Fără cuvinte”, constată el. *El facu constatarea că fără cuvinte. b) repetiţii şi ezitări : “Dar…, dar…”, protestă el. *El protestă, spunînd că dar, dar. III. posibilitatea apariţiei unor fraze incomplete : “Nu şi regina Angliei”, rosti ea cu emfază. *Ea spuse cu emfază că nu şi regina Angliei. IV. posibilitatea apariţiei unor vocative şi imperative : “Ioane, vino înapoi”, strigă ea. Ea îl strigă, spunîndu-i *Ioane vino înapoi. V. posibilitatea apariţiei unor diferenţe de dialect sau de limbă între fraza de introducere şi segmentul citat : Atunci Caesar a spus : “Alea iacta est.” *Atunci Caesar a spus că alea iacta est. VI. posibilitatea apariţiei unor adverbe orientate către alocutor : între noi fie vorba, pe scurt, în fine, mă rog, mă-nţelegi, ca să n-o mai lungim, una peste alta, dacă vrei etc. “Fie vorba-ntre noi, ea minte cu neruşinare”, spuse el. *El spuse că fie vorba între ei, ea minte cu neruşinare. Pare deci firească ipoteza ca toate aceste construcţii să fie descrise nu prin reguli de transformare, ci prin reguli sintagmatice, prescrise di-rect în bază. Banfield propune pentru acestea următoarea regulă : GN – şi/sau - S INSULTĂ – GN (1)E → ( GN +VOC ) - QUASIVERB - GN Prep (EXCLAM) – ( S – { IMP } ) Regula formează expresii precum : GN – sau – S : Scuzele dumitale sau anunţ poliţia ! INSULTĂ – GN : La dracu cu şefii ! QUASIVERB – GN : Bravo ei ! EXCLAM – (S ) : La naiba, m-am speriat ! EXCLAM – (S – { IMP }) : Hei, vino înapoi ! Nodul E (de la Expresie ) nu este recursiv, ceea ce permite de aseme-nea analiza frazelor incomplete (care sînt şi bine formate) : GN (2) E → V Adv GPrep cu observaţia că segmentele obţinute nu sînt interpretabile în afara contextului lingvistic : E → GN : Nu şi ea. E → Adv : Pe aici. E → V : A fost. E → Gprep : În afara ei. Banfield face astfel distincţia între E, simbol iniţial, nod nerecursiv, care prescrie formarea unor construcţii ce nu pot fi încastrate şi nici derivate prin transformare, şi nodul S (Sentence), recursiv, de la care structurile încep să fie încastrate. Propoziţia citată în DD va fi un E, pe cînd propoziţia citată în DI, un S. Sînt astfel excluse din DI, ca de altfel din toate structurile încastrate, elementele care sînt obligatoriu guvernate de regulile (1) şi (2) ce pleacă dintr-un nod E şi nu pot fi guvernate de un nod S. Spre deosebire de cele din nodul E, regulile de rescriere ale lui S pot forma propoziţii logice; se înţelege astfel de ce doar expansiunile lui E în care E domină un nod S sînt susceptibile de a căpăta valoare de adevăr; altfel, nu poate fi vorba decît despre expresii pur subiective, care nu asertează nimic. Dacă a avea valoare de adevăr este o proprietate a propoziţiilor, faptul că expresiile pur subiective nu pot avea valoare de adevăr poate fi văzut ca o consecinţă a sintaxei lor non propoziţionale. Dacă, urmîndu-l pe Frege, vom spune că valoarea de adevăr a unei fraze o constituie referinţa, tot ceea ce ţine de E potrivit regulilor (1) şi (2) şi nu de S are ca referinţă subiectivitatea. În consecinţă, S al DI raportează conţinutul propoziţional al discursului citat, pe cînd E face mai mult de atît : raportează şi expresia. În plan formal, faptul că discursul raportat trimite la un act de comunicare lingvistică este legat de prezenţa în structura profundă a unei propoziţii care conţine un verb declarativ ale cărui subiect şi obiect indirect corespund emiţătorului, respectiv receptorului : say, ask, request, command, declare, confess, advise, insist, claim, shout, read, sing, remark, observe, note, yell, wear, promise, announce, pray şi altele, în engleză, dire, demander, déclarer, exiger, confesser, conseiller, insister, crier, lire, chanter, faire remarquer, noter, hurler, promettre, annoncer, prier şi altele, în franceză. În afara caracteristicilor semantice, aceste verbe au proprietatea sintactică de a admite un obiect indirect care trimite spre destinatar. Modelul comunicării dintre un locutor şi alocutorul său îşi găseşte astfel reflectarea în sintaxă. Dacă admitem că un obiect indirect nu implică proprietatea semantică de a trimite la un act de comunicare, în schimb, toate verbele care nu admit un astfel de complement sînt excluse din paradigma locutor/alocutor. Subclasificarea acestor verbe are, pentru Banfield, legătură cu moda-litatea prin care E al DD este pus în legătură cu fraza care îl introdu-ce; ea adoptă punctul de vedere pentru care DD constă în două fraze independente (două noduri E) juxtapuse, iar legăturile cele mai evidente dintre cele două fraze sînt asigurate de procese lingvistice generale, care produc orice discurs (precum pronominalizarea) şi de suprimarea demonstrativului complement al verbului de comunicare. Cele două procese pot fi explicitate cu ajutorul principiului anaforelor lui E : 1. Principiul anaforelor lui E : Verbele de comunicare lingvistică pot avea ca obiect un GN anaforic ce trimite înapoi/înainte la E. Ion a spus asta/aşa : “Plec imediat ce vine ea.” “Plec imediat ce vine ea.”, aşa a spus Ion. Frazele de genul : Ion a spus : “Vin imediat.” sînt obţinute printr-o transformare de suprimare opţională a anafori-cului. În legătură cu inciza, părerile specialiştilor diferă : după una dintre ipoteze, incizele sînt obţinute prin transformare, plecînd de la E; după cealaltă, ele sînt analizate ca fiind un S de suprafaţă şi nu un E, pentru că incizele care provin din acestă regulă, inclusiv cele finale, nu pot conţine elemente expresive : Am multe probleme, *of spuse Ion. Primul mod de analiză ridică însă întrebarea dacă poate fi susţinută existenţa unei relaţii de transformare între o frază de introducere a DD şi o inciză. Pentru a răspunde la această întrebare va trebui să vedem dacă este posibilă descrierea diferenţelor dintre cele două mo-duri de introducere a DD (cu incipit şi verbe protetice sau cu inciză şi verbe parentetice) cu ajutorul ştergerii formelor pronominale şi a deplasării incizei în poziţie finală. Există similitudini de formă şi de funcţii între cele două forme de introducere a DD, cu incipit şi cu inciză. În afara faptului că aceste forme comportă ambele un verb de comunicare al cărui subiect este coreferenţial cu locutorul citat, verbele care apar în cele două tipuri de poziţii se pot dispensa de complementul lor, chiar dacă ele sînt tran-zitive relative în toate celelalte contexte : a) *Ion spuse. Ion nu spuse nimic. 2. Ion a spus : “Vino să mă iei la cinci.” 3. “Vino să mă iei la cinci.”, spuse Ion. Banfield propusese anterior ca incizele să fie obţinute prin transfor-mare din incipit; în Phrases sans parole ea nu mai este de aceeaşi părere, deoarece există următoarele dificultăţi : 1. existenţa unor verbe specifice pentru incize : Incipit-ul (pe care Banfield îl consideră E) nu poate conţine decît verbe de comunicare, în timp ce incizele pot conţine şi verbe de conştiinţă : *She wondered : “…” …, she wondered. *She noticed : “…” …, she noticed. *She remembered : “…” …, she remembered, … iar, pe de altă parte, incipit-ul nu admite verbele de comunicare ce pot apărea în inciză : *She interrupted her : “…” …, she interrupted her. *He insinuated : “…” …, he insinuated. La fel se comportă şi : to impart, to sneer, to oracle, to rap. 2. dacă-l vom considera pe S (inciză) ca rezultat al unei transformări din E (incipit), ar trebui ca şi unul şi celălalt să aibă în structura pro-fundă acelaşi demonstrativ ca obiect. De fapt, verbele subcategorizate de this (demonstrativ legat anaforic de E citat pe baza principiului <anaforelor lui E> şi prezent facultativ în E introductiv) încetează să-i mai admită prezenţa explicită în poziţia de obiect direct atunci cînd apar în inciză : “…”, she read (*this) aloud She read (this) aloud : “…” “…”, he mumbled (*this) in a noncommital accent. He mumbled (this) in a noncommital accent : “…” Interzis în inciză, this rămîne totuşi permis în E – incipit, pentru că acesta admite toate verbele de comunicare subcategorizate de this. This explicit nu poate fi obiect al verbelor de comunicare neautorizate în poziţie iniţială : *The dealer recommended (this) : “…” *The children giggled (this) : “…” *They agreed (this) : “…” *She snapped (this) : “…” 3. Spre deosebire de incize, care nu admit negaţia, E – incipit o poate accepta : “I don’t think, for instance, that I really replied : - Functionally naked, call it.” * “Functionally naked, call it.”, I don’t think that I replied. 4. Interogaţiile nu pot apărea liber decît în E – incipit : Did Shakespeare write “Frailty, thy name is marrage”, or Joyce ? *“Frailty, thy name is marrage” did Shakespeare write ? Ca şi cele din DD, frazele din DIL sînt E independente : ele au toate particularităţile sintactice ale lui E, în primul rînd pe aceea de a nu fi niciodată precedate de o conjuncţie subordonatoare : *Whether she would be late, the doctor wondered. În anumite cazuri, există o asemănare de suprafaţă între frazele în DIL şi cele în DI a căror conjuncţie este facultativ suprimată : He said (that) he was tired. Constrîngerile asupra lui S subordonat rămîn însă aceleaşi în ambele cazuri (cu sau fără that); fraza fără that a DI nu se confundă cu : He said : oh, he was tired. She wondered : would she be late ? Aşadar, frazele în DIL aparţin lui E şi nu lui S (DIL este o construcţie ce nu poate fi încastrată ; DIL nu poate fi obţinut aplicînd reguli de transformare). În DIL sînt autorizate în egală măsură : * topicalizările : Absurd, she was – very absurd. * dislocările la dreapta : For they might be parted for hundreds of years, she and Peter. * antepunerea adverbelor de mişcare : Avay he must go. * exclamaţiile : Oh, how extraordinarly nice workmen were, she thought. * construcţiile exclamative fără verb : No wonder ! Miss Brill nearly laughed out loud. * repetiţiile şi ezitările : His wife still loved him, physically. But, but – he was almost the unnecessary party in the affair. * frazele incomplete : Nobody believed a word against hugh, of course. Who could ? Kissing Sally in the smoking room ! A spune că fraza în DIL nu este un S încastrat înseamnă a spune că ea nu este dominată de nici un S căruia să-i fie subordonată. Dar, contrar DD, ea nu poate fi introdusă printr-un E. În schimb, ea împarte cu DD posibilitatea (dar nu şi obligaţia) de a fi însoţită de o inciză (care poate urma sau poate întrerupe E reprezentat). DIL poate fi însoţit de o mult mai mare varietate de verbe parentetice decît DD. În afara verbelor de declaraţie, toate verbele de conştiinţă care subca-tegorizeză o completivă în DI se pot întîlni şi cu DIL. Dacă inciza este explicită, doar alegerea lexicală a verbului indică dacă fraza în DIL trebuie luată ca o reprezentare a cuvintelor sau a gîndirii cuiva, căci nu există nici o diferenţă sintactică între ele. Aşadar, pentru DIL, principiul anaforelor lui E trebuie reformulat. (B) Reformularea principiului anaforelor lui E : Poziţia de complement a unui verb de comunicare sau de conştiinţă poate fi ocupată de o formă de trimitere (asta, astfel, aşa, aşadar etc.) al cărei referent este un E sau o secvenţă a lui E care o urmează sau o precedă. Dacă DIL admite incize, dar nu şi incipit, urmează că E reprezentat nu poate fi anaforic legat decît prin forme de reluare precum aşadar, aşa că, astfel că, prin urmare etc. Criteriile după care Banfield împarte şi caracterizează formele de DR sînt deci următoarele : 1. prezenţa/absenţa unor structuri-expresii ale subiectivităţii (DD şi DIL versus DI); 2. subordonare/independenţă (DI versus DD şi DIL); 3. posibilitatea introducerii prin incipit (DD şi DI versus DIL) ; 4. semantismul verbelor parentetice (DD versus DI şi DIL) ; 5. semantismul verbelor protetice (DD versus DI) ; 6. semantismul verbelor de conştiinţă (DI versus DIL) ; 7. modul funcţionării anaforelor (DD versus DI; DD şi DI versus DIL). Plecînd de la dependenţa/nondependenţa sintactică a DI, respectiv DD, Banfield formulează o regulă semantică pentru discriminarea lor : 1. “Pour chaque expression (E) il existe un référent unique du je (locuteur) et un référent unique du vous (interlocuteur).” (206) Astfel, DD, care juxtapune două E, va avea cîte un locutor pentru fie-care eu, în timp ce DI, care este un S, nu va avea decît unul singur. Important este aici faptul că în interiorul frazei citate direct (i.e. ceea ce rămîne din discursul direct dacă îndepărtăm verbul de declaraţie) nu putem avea mai mulţi referenţi pentru ocurenţele lui eu, sau altfel spus, mai multe puncte de vedere ; regula 1. (numită şi regula unicităţii subiectului stării de conştiinţă) neagă faptul că fraza citată direct ar putea fi polifonică. Pentru a defini DIL, Banfield descompune 1. în două noi propoziţii : 2. unei E (adică oricărei fraze în DD sau în DIL) îi corespunde un subiect al stării de conştiinţă (sujet de conscience), căruia îi sînt atribuite elementele expresive; 3. dacă apare un eu, acesta este sujet de conscience; în absenţa lui eu, un pronume personal de persoana a treia poate avea acest rol. DIL se deosebeşte aşadar de DI pentru că frazele lui aparţin lui E şi nu lui S, se deosebeşte de DD “en ce que la référence de pronom (ou du temps présent) ne change pas lorsqu’on passe du matériau intro-ducteur au SIL” (212) şi se deosebeşte de ambele pentru că nu este reproducerea unei comunicări verbale. El este un E care conţine un sujet de conscience la persoana a treia. Ne propunem să răspundem aici la întrebarea dacă există exemple de DIL în naraţiunea orală şi, dacă da, care este specificul acestui tip de DR (sau ce anume îl diferenţiază de DIL întîlnit în naraţiunea cultă). Iată unele dintre exemplele pe care le avem în vedere : (1) “uite” iĉe “vă duĉez_la casa aia colo” zîĉe “şî vez câ-i o mătuşe”/iĉe/ “să-i spui să vă facă mamaligă să mîŋcaţ” iĉe “că ĉine ştiie ş-ale ei pă unde mîŋcă”//avea şî ea/[k] avusăsă şî iel doo fete şî plecasără şi iele să…retragă// TDM I, p.30, r. 22-25 (2) ş-a mai mers fro…patru ani/ĉinĉ an dă zîle-aşa//duor_duor/ _duor_duor/că nu-i treĉe/că nu-i treĉe/pẫ_l-a lua_salvarea dă la puartă// TDM III, p.25, r. 20-21 (3) iel mă-ntreba pă mini câ “cum ii la spital ?”//şî mă simt ieu bine ?//să…să ţîu reĝim/să ţîu diieta care me-a dat-o mediĉi/şî_să stau liniştitâ/sâ_nu fac efuort/că sîn_fată tînără şî…/“ai cuopil tată/trebi să-l creşti”//deĉ…întodeauna mă punia la…la cale de bine// TDM II, p.453, r.22-26 (4) cîn_mă duc a [k] în caz_la iel/s-a pus ăla cu spatele-n uşă/şi nu mai m-a lăsa_să pleg_dăluoc//ia/şi bea/şi bea/şi bea/şi bea… vyin//io slab dă băuutură/…“mă/io nu mai beau !”//dã_să plec/ TDM III, p.2, r.11-14 (5) şi…an_stat acolo [la spital]…uo săptămînă cu_ea/c-aĉi că_e rupt [piciorul]/aĉi că nu_e rupt//[…] ş-am_venit iar cu ia-ndărăt/ doctoru că…nu ie rupt/ã_stat o săptămîn-acolo/nu ie rupt// TDM II, p.13, r.21-26 (6) ursul a afla_că vulpea a făcut…rost de peşte şi…a zîs că de unde-a făcu_roz_de peşte, să-i dea şi_lui, că tare mai rîmneşte. TDO, p.3, r.23-24 (7) Şi-a întrebat-o că unde să duĉe aşa de noapti. Şi_ia a spus că să duĉe pi_la bunicuţa. Şi ia_a zăz [k] i-antrăba_lupu că undi şadi bunicuţa ? Şi-a zîs că…cam pe [ε] cam după un_sferd_de_oră într-o pădure. Şi lupu a zîs că…nu vede ĉe flori sînt ? De ĉe n-adună ca să-i ducă bunicuţei sale ? Parcă merĝe la şcoal-aşa merĝi de…nu bagâ florilẽ_samă. TDO, p.89, r.7-12 (8) Sîmbătă să gătea dă nuntă, dă sîmbătă sara, trebuia să trîmeată dâ la…dâ la fată, să trîmeată la ĝinere cîţva oameni cu căruţăle atunĉa, ierea dămult. Să viie cu lăutari-ŋcoaĉ. TDO, p.406, 6-8. Exemplele de mai sus se caracterizează, pe de o parte, printr-o struc-tură a timpurilor şi a persoanelor ocurentă în discursul indirect, iar, pe de alta, prin prezenţa unor elemente ce apar în discursul direct (intonaţia, în exemplele 3, 4, 6, 7, 8; adverbele şi şi tare, în exemplele 1 şi 6 ; deicticul încoace, în 8). Unele dintre aceste exemple merită un scurt comentariu. În (2), prezenţa conjuncţiei că ar putea fi un argument pentru înca-drarea exemplului nostru : * în categoria DI (pledează împotrivă însă păstrarea intonaţiei şi structura repetitivă) ; * în categoria DIID (dar pledează împotrivă faptul că enunţul originar nu este o interogativă). Acest exemplu este însă un caz de DIL specific limbii vorbite. Este de reţinut aici prezenţa unui substantiv (duor) pentru a reda un verb (mă doare). În (3), apariţia imperfectului în şî mă simt ieu bine ? ar fi făcut şi din acest segment un exemplu clar de DIL; aşa cum este construit, enun-ţul este un exemplu de discurs indirect intonat direct; exemplul nostru continuă însă cu propoziţii care nu mai sînt interogative şi care sînt despărţite de prima secvenţă prin semnul pauzei; în plus, aici apare conjunctivul hortativ, corespondent al aceluiaşi mod din Do, ceea ce implică păstrarea intonaţiei; este de remarcat eterogenitatea întregului pasaj din punctul de vedere al discursului raportat (ddl, DIID, DIL, DD, DN). În (4), secvenţa nu mai m-a lăsa_să pleg_dăluoc ar putea fi şi o mostră de DN; ea este, aşadar, ambiguă [nu se ştie dacă Re redă cuvintele Ce (nu te mai las să pleci deloc), caz în care am avea DIL, sau dacă Re redă doar sensul spuselor Ce, caz în care segmentul în discuţie ar fi DN.]; de asemenea, secvenţa marcată cu roşu ar putea fi şi în DD (în antologia citată, ea nu are însă mărcile grafice ale discursului direct.) Informatorul care spune povestea din care a fost extras (7) este un şcolar ; pot fi deci bănuite aici influenţele lecturilor personale sau ale altor texte, citite în clasă. În sfîrşit, segmentul marcat în (8) poate fi analizat şi ca discurs direct liber (DDL). Corespondenţa timpurilor Corespondenţa timpurilor în exemplele de mai sus este următoarea : DoDIL ca în exemplele prezentprezent/ imperfect2, 3, 5 şi 7 1 şi 4 imperfect/ perfect compusmai mult ca perfect1 conjunctivconjunctiv3, 8 imperativimperativ/ conjunctiv4, 6 Situaţia nu se deosebeşte de felul în care se realizează corespondenţa timpurilor în DI; DIL nu se caracterizează printr-o corespondenţă spe-cifică a timpurilor/modurilor verbale. Corespondenţa persoanelor Există mai multe tipuri de structură a discursului raportat, după po-ziţia interlocutorilor şi a raporturilor dintre ei, precum şi după crite-riul persoanei la care se face referire în discursul citat. Exemplele noastre ilustrează structurile de mai jos, în care corespondenţa per-soanelor este următoarea : DoDIL exemple 13 1, 2 21/2 3, 4 33 5 1. pentru structura : [Ce→Cr♥] → [Re♥→Rr] a. Mi-a spus : “Eu…” b. Mi-a spus : “Tu…” c. Mi-a spus : “El...” DoDIL exemple 13 6 23 7 33 8 2. pentru structura : [Ce → Cr] → [Re → Rr] a. I-a spus : “Eu…” b. I-a spus : “Tu…” c. I-a spus : “El…” Situaţia nu ar diferi aşadar nici aici de aceea din DI, cu o singură excepţie, cea din 1b (exemplul 4), unde persoana a 2-a din Do este transpusă prin persoana a 2-a în DIL, exact ca în DD (am văzut însă că exemplul respectiv este ambiguu). Deicticele Există două tipuri de situaţii : A. Situaţii în care se poate vorbi despre un tratament al expresiilor in-dexice din discursul originar, deoarece există o legătură între acestea şi corespondentele lor din discursul raportat. 1. unui deictic din DO îi corespunde un deictic în DIL (presupunînd că (8) este o mostră de DIL ; după cum am spus, se poate să avem a face aici şi cu un discurs direct) ; aşadar, modelul este : DODIL Vreau să plec de aici.Voia să plece de aici. În (8), ŋcoaĉ este un cvasiindicator ; în (9), asta este ambiguu (anaforic – se referă la un nume apărut anterior în povestire – sau cvasiindicator). (8) Sîmbătă să gătea dă nuntă, dă sîmbătă sara, trebuia să trîmeată dâ la…dâ la fată, să trîmeată la ĝinere cîţva oameni cu căruţăle atunĉa, ierea dămult. Să viie cu lăutari-ŋcoaĉ. TDO, p.406, 6-8. (9) să duĉe maica ş-să uit-aşa//că n-o vrea niĉ ia p-asta// TDM I, p.363, r.30 2. în DIL apar anaforice care nu au corespondent deictic în DO ; pasajul în DIL este precedat de unul în DD : (10) şî ieu am întrebat : “ĉe şanţuri sînt pe iiĉ aşa ?” “păi”/ziĉe [tata]/“uite mă/aiiĉ a fost tîrgu/uite aiiĉ aşa a fost/uite aiiĉa fost hora/cîn a luua_zmeii fetele”// şi tîrgu ăsta iera compus din două provinĉii/venea şi din muldova şi venea şi din ardeal//treĉa cu caii/cu catîri/pe-acolo pă drumurile elea/ieu am fo pe iele//şî aduĉa mărfurle aĉi şi aiiĉa le cumpăra poporu//şi-ntr-o bună zi cîn_iera suare şî cald/a făcut fetele/făĉau horă ca cum fac şi-aiiĉa/daca nu ştiu la dumnea-vuastră de unde-ţi fi din ĉe localitate [!] cum i-aiij_la titeşti/dacă nu cunuaşteţi//juacă/faĉe hora de doo trii sute de persuane/ fete/băieţ/tineretu//ş-a venit doi zmei dim_muntele negoiu/ş-a alez_douo fete ĕle mai frumuase dĩ_horă şi le-a luuat pă sus şî le-a dus acolo/în vîrfu negoiului/ie o poieniţă şî-i zîĉe poiana zmeuu-lui//ş-acolo le-a dus îm_poieniţa_aea/şî şi-a bătu_juog de iele pînă cîn_le-a uomorît//şî ieu mă duĉam/vez/ieram mai mărişuor/băiad mare cît am crescud_numa pă munte cu uoiile/ ĉioban/mă duĉam pe-acolo şî mă uitam//TDM I, p.1, r.16-26 – p.2, r.1-7 În (10), ăsta nu este un anaforic intratextual, caz în care anaforicul şi sursa lui ar aparţine aceluiaşi discurs (tîrgul de care vorbesc eu acum) ; el este un anaforic intertextual (tîrgul de care emiţătorul origi-nar vorbea atunci şi la care mă refer eu acum); nu există o corespon-denţă deictic-anaforic între DO şi DR, de genul : Vreau să plec de aici. – Voia să plece de acolo. , ci modelul este unul de tipul : DODIL Bucureştiul este un oraş infect.“Bucureştiul este un oraş infect”, zicea. Voia să plece de acolo. [În (10), este de remarcat şi schimbarea constantă a obiectivului pe care îl urmăreşte subiectul: raportarea spuselor unui emiţător originar (tata) alternează cu nararea unor evenimente din perspectiva emiţăto-rului actual, a informatorului; unul dintre efectele acestui joc este apariţia în aceeaşi secvenţă a unor demonstrative care percep în mod diferit distanţele, deşi se referă la acelaşi loc (tîrgul) : ăsta, aĉi, aiiĉa, anaforice în raport cu târgu, faţă de pe-acolo, elea, iele, deictice simbo-lice dacă le punem în relaţie cu aiiĉa, aiij_la titeşti; la fel, acolo şi aea, anaforice în raport cu muntele negoiu, faţă de pe-acolo, care poate fi interpretat atît ca anaforic cît şi ca deictic.] În (10), aĉi şi aiiĉa sînt anaforice (în raport cu tîrgu ăsta), fără a fi însă şi cvasiindicatori. 3. în DIL apar anaforice care nu au corespondent deictic în DO, iar pasajul în DIL nu este precedat de unul în DD, fapt care face ca anafo-ricele să fie mai degrabă intratextuale decît intertextuale : (11) tăticu cîn_a fos_luat în armată/a [k] s-a dus [k] a fost îŋcorpo-rad_la caracăl//iel aiiĉa a fost după ĉe a făcut trei lun_ instrucţiie/a foz_luat în război//mergînd ẫ_război/în munţii tatra mică/în ĉeoslovaĉiia/aiiĉe iel găseşte [k] să urcă pă munţi atacînd nemţi dă sus [k] nemţi-atacau dă sus şi romîni dă jos//însă iei mergănd_pe munţi/dă o ninsoare foarte mare//iei acuma nu mai puteau să mai ataĉe dă jos//trebuiau să meargă să …dea zăpada la o parte/ca să poa_să-naiinteze//într-o noapte/iei aveau legătur_ cu…cantinele pin fire/într-o noapte un_î neamţ coboară fără să ştiie romîni şî taie firu// […] TDM II, p.45, r.1-11 Texte ca (11) ilustrează o tranziţie spre situaţia din B.; modelul este : DODIL Deocamdată sînt în Bucureşti pentru încă două zile.Deocamdată era încă în Bucureşti; urma să plece de aici peste două zile. în (11) apar ca anaforice aiiĉa, aiiĉe dar şi un deictic textual, acuma, (stabileşte cronologia întîmplărilor); ca şi în (10), aiiĉa şi aiiĉe sînt doar anaforice, nu şi cvasiindicatori. B. deicticele aparţin naraţiunii şi nu există nimic în text care să probeze o legătură a lor cu expresii asemănătoare din DO; modelul este : DODIL Mi-am petrecut vara la Balcic.A stat toată vara aici, la Balcic. În (12), aiiĉa, aĉi sînt deictice, iar apariţiile lui aĉiia sînt anaforice ; în (13), îŋcuaĉe şi aiiĉa sînt deictice ; nu există cvasiindicatori. (12) păi ẫ_spunea…mama/…că cînd a venit turĉi-a fost tăbărît aiiĉa/la… cîmpu jîbli//şî…la cîmpu jîbli aĉiia făcuseră iei… conaĉele lor pentru…iernat/pentru că să stea iei aĉiia/[ε] aduna dî pîn_sate viite/aduna…uunturi/aduna miere/aveau uameni lor// şâ…cînd a veni_ruşî păstă iei/cînd a_auuzî că vin ruşî păstă iei… într-o noapte-a… plecat//pă…mă-sa bătrînă cum îi zîĉe/pă buni-că-sa bătrînă/a luat-o cu uŋќaşu acolo/la corvoadă//şî cînd a plecat iei nuaptea/i-a lua_ş-aiiĉa…cîn să treacă la băbuieşti/ uŋќaşu [k] mătuşa ş-a adus aminte c-a uitat_ĉizmele/acolo-m_ bordeiele lor unde le-a avut//şî uŋќaşu nu/că să-ntuarcă-ndă-răt//arnăuţî ăea care-a fos_cu iei dă-i duĉa/ …a spus că…nu/nu ştiia rumîneşte//i-arăta că a uitat/…ăla n-a [ε] nţeles ĉe zîĉe/ş-aĉi la cum îi zîĉe la cruĉa lu ġebălan către băboieşti acolo/i-a tăia_ capu//l-a lăsa_mort acolo// TDM I, p.65, r.10-24 (13) bunica a trăid_noozeşĉinĉ de ani//şi-n noozeşĉinĉi de-ani/ne-a po-vestit fieluri şi ќipuri//a fost turĉi/război/turĉesc//iei au plecad_ din…traќia//gonindu-i turĉi îŋcuaĉe/â…la doo la trei locuri i-a dărîmat pâ/iei a fos_copii uorfani//mă-sa a tăiat-o turĉi/a rămas iei trei fieti orfani//şî ta-ţu şi/ta-ţu le-a-nĉins cu galbeni//cu ќimere di aur disup//da copiii/câ pă copii nu-i ќinuia/pă taţo-l ќinuia/şi la trei locuri/l-a dărîmat/cu sabiiili pă iel//“auru/_ ş-auru/şî_auru”//şi iel tot nu-l_dădea//şi tocmai aiiĉa/fierma/ băi/acolo şi-a dat auru/bunicu// TDD, p.223, r.15-23 Aşadar, regula după care seria deicticelor eu – aici – acum devine în DIL seria el – aici – acum practic nu se aplică la tipul de discurs pe care îl avem în vedere (oral-dialectal-narativ). Cvasiindicatorii apar rarisim într-un astfel de discurs pentru că folosirea unor astfel de semne, care să-şi afle în emiţătorul originar centrul din perspectiva căruia sînt împărţite spaţiul şi timpul ar schimba substanţial calita-tea de sursă pragmatică a emiţătorului raportor şi ar afecta înţelege-rea întregului discurs. Posibilitatea apariţiei cvasiindicatorilor este deci unul dintre criteriile importante după care se diferenţiază DIL literar de DIL oral şi unul dintre principalele motive pentru care DIL oral nu ilustrează teza lui Banfield, pentru care stilul indirect liber este semnul unei modalităţi non comunicative a limbajului. Abrevieri : Ce : emiţătorul citat. DD : discurs direct. DDL : discurs direct liber. ddl : discurs direct legat. DI : discurs indirect. DIID : discurs indirect intonat direct. DIL : discurs indirect liber. DN : discurs narativizat. DO : discurs originar ; orice formă de mesaj (oral sau scris, verbal sau non-verbal) transmisă la un moment dat de un emiţător unui receptor. DR : discurs raportat. Re : emiţătorul raportor. Lista lucrărilor citate : Banfield Banfield, Ann, Phrases sans parole : théorie du récit et du style indirect libre, Paris, Seuil, 1995 (trad. fr. a lui Unspeakable sentences, 1982). Castañeda Castañeda, H. N., “On the philosophical foundations of the theory of communication : Reference”, în P.A. French, Th. E. Uehling Jr., H.K. Wettstein (ed.), Con-temporary Perspectives in the Philosophy of Lan-guage, Minneapolis, University of Minnesota Press, 1979, p.125-146. Genette Genette, G., Introducere în arhitext. Ficţiune şi dicţiune, traducere şi note de Ion Pop, Bucureşti, Univers, 1994. Hamburger Hamburger, Käte, Logique des genres littéraires, Paris, Seuil, 1986. Nølke & Olsen Nølke, H., Olsen, M. Polyphonie : Théorie et termino-logie, la http://www.hum.au.dk/romansk/polyfoni/ documents de travail/Polyphonie 2, 2000. Surse literare : Pann Pann, A., Povestea vorbii, ediţie îngrijită de I. Fischer, Bucureşti, Minerva, 1975. Joyce Joyce, J., Oameni din Dublin, traducere de Frida Papadache, Bucureşti, ELU, 1966. Surse dialectale : TDD – Texte dialectale şi glosar Dobrogea, publicate de Paul Lăzăres-cu, Victorela Neagoe, Ruxandra Pană, Nicolae Saramandu; Bu-cureşti, E.A., 1987. TDM I – Texte dialectale Muntenia, I, sub conducerea lui Boris Cazacu, de Galina Ghiculete, Paul Lăzărescu, Maria Marin, Bogdan Marinescu, Ruxandra Pană, Magdalena Vulpe; Bucureşti, E.A., 1973. TDM II – Texte dialectale Muntenia, II, publicate sub redacţia lui Boris Cazacu, de Paul Lăzărescu, Maria Marin, Bogdan Marinescu, Victorela Neagoe, Ruxandra Pană şi Magdalena Vulpe; Bucureşti, E.A., 1975. TDM III – Texte dialectale Muntenia, III, publicate de Costin Bratu, Galina Ghiculete, Maria Marin, Bogdan Marinescu, Victorela Neagoe, Ruxandra Pană, Marilena Tiugan, Magdalena Vulpe; Bucureşti, E.A., 1987. TDO – Texte dialectale Oltenia, publicate sub redacţia lui Boris Cazacu, de Cornelia Cohuţ, Galina Ghiculete, Maria Mărdă-rescu, Valeriu Şuteu şi Magdalena Vulpe; Bucureşti, E.A., 1967. Abstract This article reviews the features of the free indirect style (FIS), as they can be found in Ann Banfield’s work Unspeakable sentences, the most detailed research until now dealing with the FIS and tries to answer the question what is the characteristic of the FIS in dialectal story. Contrary to a wide spread opinion, according to which the FIS occurs only in cultivated story, this article demonstrates that the FIS may be present also in dialectal story, where its most obvious feature is the absence of the cvasiindicators. This fact shows that the dialectal samples cannot be used to illustrate Banfield’s theory, according to which the FIS is the sign of a non communicative modality of language. 